Søndag står i nissens tegn i Løkken. Her mødes borgerne nemlig i et juleoptog for at vise deres støtte til de ellers så hårdtprøvede nisser. Nissedemonstrationen starter ved det gamle posthus i byen og ender ved frikirken, hvor præsten Jon Knudsen for nu halvanden uge siden valgte at strangulere en nisse og hænge den ud til offentlig skue foran kirken. Præsten er af den opfattelse, at nisser er dæmoner, der kan gøre børn syge, og derfor skal de fordrives. Episoden har gjort borgerne i Løkken så vrede, at de altså nu giver præsten igen ved at holde en demonstration for nisser. Der skal naturligvis være masser af nisser med i optoget. - Vi vil vise at vi godt kan lide nisser, siger Brian Jørgensen, en af initiativtagerne til demonstrationen. Han håber på, at der vil være 50-100 mennesker med i demonstrationen. Demonstrationen er godkendt af politiet og starter klokken 09.30.

Referat:
Borgere demonstrerer for at vise, at Løkken ikke er en nissefjendsk by. Demonstrationen kommer, efter at præsten i den lokale frikirke hængte en nisse i en galge.